昭君曲
作者：趙汝鐩
朝代：宋

paragraphs: 禦戎豈別無經綸，婁敬作俑言和親。
或結或絕患不已，至呼韓邪朝竟寧。
稽首願得壻漢氏，秭歸有女王昭君。
臨時失捐畫工賂，蛾眉遠嫁單于庭。
玉容慘淡落紫塞，粉淚闌干揮黄雲。
下馬穹廬移步澀，彈絲誰要胡兒聽。
年年兩軍苦爭戰，殺人如麻盈邊城。
若藉此行贖萬骨，甘忍吾恥縻一身。
聞笳常使夢魂驚，倚樓惟恐烽火明。
狼子野心何可憑，嗚呼狼子野心何可憑。